GULF กระหึ่ม! เซ็นซื้อหุ้น “วินด์-โซลาร์” เวียดนาม 340MW ประเดิมซีโอดีมิ.ย.62
GULF กระหึ่ม! เซ็นซื้อหุ้น "วินด์-โซลาร์" เวียดนาม 340MW ประเดิมซีโอดีมิ.ย. 62
15 ส.ค. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ได้แจ้งข้อมูลผ่านตลาดหลักทรัพย์แห่งประเทศไทย (ตลท.) ว่า ในวันนี้ (15 ส.ค.) Gulf International Holding Pte. Ltd. (GIH) ซึ่งเป็นบริษัทย่อยที่ GULF ถือหุ้นอยู่ 99.99% ในประเทศสิงคโปร์ ได้เข้าลงนามในสัญญาซื้อขายหุ้นและสัญญาผู้ถือหุ้นกับ Ms.Huynh Bich Ngoc ซึ่งเป็นนักธุรกิจที่ลงทุนในธุรกิจขนาดใหญ่หลายแห่งของเวียดนาม อาทิ ธุรกิจอสังหาริมทรัพย์ และธุรกิจพลังงาน
ทั้งนี้ ตามสัญญาดังกล่าว GIH จะเข้าถือหุ้น 49.0% และ Ms.Huynh Bich Ngoc ถือหุ้น 51% เพื่อร่วมกันพัฒนาและดำเนินโครงการโรงไฟฟ้าพลังงานลมและโครงการโรงไฟฟ้าพลังงานแสงอาทิตย์ กำลังการผลิตรวมประมาณ 340 เมกะวัตต์ มูลค่าโครงการรวมทั้งสิ้น 650 ล้านเหรียญสหรัฐ หรือประมาณ 1.95 หมื่นล้านบาท (อัตราแลกเปลี่ยน 1 บาท เท่ากับ 30 ดอลลาร์สหรัฐ)
สำหรับโครงการโรงไฟฟ้าพลังงานลมในทะเล (Offshore Wind Farm) มีกำลังการผลิตติดตั้งรวมประมาณ 310 เมกะวัตต์ ตั้งอยู่ที่ตำบล Binh Dai จังหวัด Ben Tre ประเทศเวียดนาม ได้รับอนุมัติจากกระทรวงอุตสาหกรรมและการค้า ประเทศเวียดนามเพื่อผลิตและจำหน่ายไฟฟ้าให้แก่การไฟฟ้าเวียดนามเป็นที่เรียบร้อยแล้ว
โดยการพัฒนาแบ่งออกเป็น 2 ระยะ คือ ระยะที่ 1 กำลังการผลิต 30 เมกะวัตต์ คาดเปิดดำเนินการเชิงพาณิชย์ในปี 2563 และระยะที่ 2 กำลังการผลิต 280 เมกะวัตต์ คาดเปิดดำเนินการเชิงพาณิชย์ในปี 2566
ส่วนโครงการโรงไฟฟ้าพลังงานแสงอาทิตย์ กำลังการผลิตติดตั้งประมาณ 30 เมกะวัตต์ คาดเปิดดำเนินการเชิงพาณิชย์ภายในเดือนมิ.ย.62
ทั้งนี้การลงทุนดังกล่าวเป็นไปตามมติที่ประชุมคณะกรรมการบริษัทฯ วันที่ 10 สิงหาคม 2561 และเป็นไปตามแผนการขยายธุรกิจอย่างต่อเนื่องของบริษัทฯ ในประเทศเวียดนาม ภายหลังจากที่บริษัทฯ ได้เข้าลงทุนในโครงการโรงไฟฟ้าพลังงานแสงอาทิตย์ 2 โครงการแรก ได้แก่ TTCIZ-01 และ TTCIZ-01 กับกลุ่ม Thanh Thanh Cong Group ในเดือนเม.ย.2561 และพ.ค.2561 ตามลำดับ